Bestuurders swaar gestraf dié feesseisoenArgieffoto. Verkeersowerhede het landwyd al sowat een miljoen voertuie deursoek en 100 000 bestuurders vir dronkbestuur dié feesseisoen getoets. Dít aldus die Padverkeerbestuurskorporasie (RTMC). “Namate die feesseisoen tot ŉ einde kom, staal wetstoepassers hulself vir verhoogde volumes verkeer op die paaie tot ná Nuwejaarsdag,” het die RTMC in ŉ verklaring laat hoor. Volgens die RTMC is die meeste van die 924 000 voertuie in Limpopo, Gauteng, Mpumalanga en die Wes-Kaap tydens die feesseisoen deursoek. Volgens hulle is sowat 105 000 bestuurders vir alkoholmisbruik getoets, en 2 247 is in hegtenis geneem omdat die hoeveelheid alkohol in hul bloed die wettige perk oorskry het. “Die hoogste aantal dronkbestuurders was in Gauteng.” Net meer as ses-en-veertig-duisend (46 029) bestuurders is beboet omdat hulle die spoedgrens oorskry het, 15 535 bestuurders omdat hulle sonder ŉ geldige rybewys bestuur het en 14 174 bestuurders omdat hul ongelisensieerde voertuie bestuur het. Voorts is 13 554 bestuurders ook beboet omdat hulle sonder veiligheidsgordels bestuur het en 5 388 omdat hul té veel goedere in hul voertuie gelaai het. “Drie taxi-bestuurders is vasgetrek omdat hulle verkeersbeamptes wou omkoop tydens die feesseisoen,” het die RTMC gesê. Volgens hulle sal wetstoepassingsoperasies voortduur tot ná die heropening van skole.